שלום כהן (רב)

הרב שלום כהן (כונה חכם שלום; י"ב בחשוון ה'תרצ"א, 3 בנובמבר 1930 – כ"ה באב ה'תשפ"ב, 22 באוגוסט 2022) היה ראש ישיבת פורת יוסף בעיר העתיקה ונשיא מועצת חכמי התורה של מפלגת ש"ס.

 ביוגרפיה 
ממוזער|הרב שלום כהן, מאי 2021
ממוזער|בהכתרת הרב יצחק יוסף לראשון לציון (עומד מימין)
נולד בירושלים, לתופחא מלכה ולרב אפרים כהן, ראש ישיבת המקובלים 'עוז והדר' ששכנה בישיבת פורת יוסף בעיר העתיקה בירושלים שעלו מעיראק מספר שנים קודם לכן. להוריו נולדו לפניו עשרה אחים, אך שבעה מהם נפטרו.יתד נאמן, כבה האור ממזרח, גיליון 10,998, כ"ו באב ה'תשפ"ב

בילדותו למד בתלמוד תורה בני ציון, לאחר מכן המשיך לישיבת פורת יוסף, ולמד במשך שלוש שנים בשיעורו של הרב יהודה צדקה. למד בחברותא עם הרב צבי סימן טוב והרב עובדיה יוסף, כמו כן היה מקורב לרב עזרא עטייה.

נישא ליעל – בתו של הרב מנצור בן שמעון מרבני ישיבת פורת יוסף.

לאחר נישואיו בשנת תשי"ד התמנה לר"מ בישיבת פורת יוסף במשכנה הזמני בשכונת קטמון, בשנת תשל"ב לאחר עזיבת הרב בעדני מונה לעמוד בראשה.

בשנת תשל"ז הקים יחד עם הרב שמעון בעדני סניף נוסף של ישיבת פורת יוסף בעיר העתיקה. בשונה מהישיבה הוותיקה יותר שבשכונת גאולה, הסניף בעיר העתיקה נחשב בעולם הישיבות לנוטה יותר לסגנון עולם הישיבות הליטאי.

באב ה'תשפ"ב (22 באוגוסט 2022), בגיל 91, חלה ואושפז בבית החולים הדסה עין כרם, לאחר שמצבו הידרדר כתוצאה מזיהום.

נפטר ביום שני, כ"ה באב התשפ"ב, 22 באוגוסט 2022. הלווייתו התקיימה ביום פטירתו בירושלים. מסע ההלוויה יצא מישיבת פורת יוסף בשכונת גאולה והשתתפו בו על פי ההערכות כ-100,000 אנשים. נקבר בבית הקברות סנהדריה לצד אשתו.

 פעילות ציבורית 
לקראת הבחירות לעיריית ירושלים שנערכו באוקטובר 1983, היה הרב הספרדי הראשון שתמך בפומבי במפלגת ש"ס שהוקמה אז כמפלגה מוניציפלית, והופיע בכנסי הבחירות הראשונים שלה. בשנת 1984 הפכה ש"ס לתנועה ארצית והרב כהן צורף למועצת חכמי התורה של המפלגה.

לאורך שנות חברותו במועצת, עמד לצד הרב עובדיה יוסף והביע תמיכה במהלכיו הציבוריים, עודד את בני עדות המזרח להצטרף ולתמוך בתנועת ש"ס וסייע במפעלי החזרה בתשובה של התנועה. עם זאת, פרופסור אשר כהן סבור כי בשונה מהרב עובדיה יוסף, הוא לא נשא את דגל "להחזיר עטרה ליושנה", וקהל היעד שלו לא היה הציבור המסורתי אלא הציבור החרדי.

בשנת 2011, לאחר שרבנים חרדים אשכנזים ובראשם הרב יוסף שלום אלישיב יצאו נגד פסקו של הרב עובדיה יוסף שקבע כי הגיורים הנערכים בצה"ל תקפים לפי ההלכה, תיווך הרב כהן בין הצדדים, עם רבנים נוספים. לבסוף חתם הרב יוסף על מכתבם המבהיר כי התכוון להכשיר רק את מי שקיבלו על עצמם שמירת מצוות.

בעקבות פטירת הרב עובדיה יוסף ב-2013, התמנה לנשיא מועצת חכמי התורה, ההכרזה הרשמית התקיימה בחול המועד פסח ה'תשע"ד, באולמי ארמונות חן בבני ברק.

יאיר אטינגר ואחרים סבורים שבפטירת הרב יוסף השליטה בש"ס עברה לאריה דרעי, ובשל הצורך בדמות רוחנית הובא הרב כהן לשמש בתפקיד זה. אריה דרעי ענה בתגובה שהמינוי היה על פי החלטתו של הרב שמעון בעדני.

לאורך השנים הרב פעל למען הרמת קרנו של הציבור החרדי-ספרדי ולמען חיזוק קהילות האברכים ומוסדות החינוך לבני האברכים, ובתשרי ה'תשפ"ב הוציא מכתב תמיכה הקורא לתמוך בביסוס והקמת קהילות בני תורה ספרדים.

עמד בראש ועדת הכשרות של בד"ץ נוה ציון, יחד עם גיסיו הרבנים שלמה ומסעוד בן שמעון.

עד לפטירת אשתו יעל, התגורר ברובע היהודי בדירה השייכת לישיבת פורת יוסף, מתוקף תפקידו כראש הישיבה. מאז התגורר לסירוגין בביתה של בתו בשכונת רמות בירושלים.

 חבורים מדברי תורתו 
הרב כהן לא חיבר ספרים, אך לאורך השנים ואחר פטירתו, נכתבו חידושים משיעוריו והגותו על ידי תלמידיו, והתפרסמו בבמות שונות כגון מוסף שבת של עיתון הדרך ובמות נוספות.

ספרים שיצאו לאור על ידי תלמידיו:
 ספר דובר שלום - שיחות מוסר, הוצאת המכון התורני דברי שלום ואמת, ירושלים ה'תשע"ז
 ספר דובר שלום - שיעורים על אורח חיים בהוצאת נכדו, ירושלים תשפ"ב
 שולחן מלכים - תשובות וביאורים על סדר שולחן ערוך
 תומיך ואוריך - הנהגות ומוסר
 לב שלום - שיחות מוסר שנאמרו בהיכל ישיבת פורת יוסף
 שו"ת דברי שלום - מועדים - פסקי הלכה, הנהגות ופנינים, הוצאת טקסט רץ, ירושלים ה'תשפ"ג

עמדותיו
ממוזער|במסירת שיעור בבית כנסת אוהל משה בהר נוף

 משנתו החינוכית 
 דגל בלימוד גמרא בעיון בלבד ולא בבקיאות.
 סבר כי על בן ישיבה להקדיש חצי שעה ביום ללימוד משנה ברורה.
 אמר כי על ר"מים בישיבות לעסוק גם בנושאים מוסריים בשיעוריהם, ולא לדלג על אגדתות במסכת הנלמדת.בריאיון שנערך עמו על ידי ארגון דרשו, באתר JDN, דקה 09:17

 עמדותיו בנושאים השקפתיים 
ממוזער|בפתח ישיבת פורת יוסף
 לימודים אקדמיים לנשים חרדיות – ביוני 2014, כחודשיים לאחר מינויו כנשיא מועצת חכמי התורה, פרסם מכתב שבו יצא נגד לימודים אקדמיים לתלמידות חרדיות, לרבות במכללות חרדיות, בנימוק שחומר הלימודים מבוסס על מחקרים ושיטות מדעיות הנוגדות דעת תורה.
 גיוס בני הישיבות – ב-25 בפברואר 2014 נאם בכינוס משותף של מועצת חכמי התורה עם מועצות גדולי התורה בבני ברק שנערך בעקבות מסקנות ועדת שקד לגיוס בני ישיבות, והביע את דאגתו מכך שציבור בני הישיבות הספרדי יהיה הנפגע העיקרי מהמסקנות.
 הציונות הדתית – לקראת הבחירות לרבנות הראשית ב־2013, בנוכחות רבו עובדיה יוסף, כינה את הציבור הדתי לאומי "עמלק": " "אלה יהודים אלה? מסכנים אנחנו אם יהיה לנו רב עם כיפה סרוגה", אמר והוסיף שאין כיסאו של הקב"ה שלם עד שתיעלם הכיפה סרוגה, בטקס ההכתרה של הרב יצחק יוסף לראשון לציון אמר דברים דומים על מפלגת "הבית היהודי" ועל נפתלי בנט, מאוחר יותר אמר הרב עובדיה יוסף שכהן תקף רק את "הבית היהודי" ואת בנט ולא את הציבור הדתי לאומי בכללותו.
 ממוזער|חכם שלום כהן עם הרב זעפראניהפגנות – בינואר 2021 אסר על תלמידיו להשתתף בהפגנות.
 להט"ב – בספטמבר 2017 הורה לתנועת ש"ס לפטר את חבר הכנסת יגאל גואטה לאחר שסיפר שהשתתף בחתונת אחיינו ההומו, בתגובה אמר גואטה כי הרב כהן הוא חרדי פנאט, בהזדמנות אחרת תקף את הרב יוסף דוויק אשר הביע גישה סבלנית לקהילת הלהט"ב.

עמדותיו בנושאים הלכתיים
 היתר מכירה – בנובמבר 2014 עורר מבוכה בתנועת ש"ס כשאסר להשתמש בהיתר מכירה בשנת השמיטה, בניגוד לעמדת הרב עובדיה יוסף, מקורביו הבהירו שהרב יוסף לא התיר לאברכים.
 כניסה להר הבית – במאי 2021 נפגש עם נציג איחוד האמירויות ואמר כי אסור ליהודים להיכנס להר הבית וכי "הנושא של הר הבית לא לנו. הערבים הם השולטים שם".

משפחתו 
ממוזער|מאחוריו בנו הרב יעקב כהן, מלפניו הרב שלמה זעפרני
היה נשוי ליעל בן שמעון (כסליו תרצ"ח - ט"ז בסיוון ה'תשע"ו) בתו של הרב מנצור בן שמעון מרבני ישיבת פורת יוסף. התגוררו ברובע היהודי בדירה השייכת לישיבת פורת יוסף, זאת מתוקף תפקידו כראש הישיבה.

דודו הוא נעים זילכה שהיה נשיא בית המשפט המחוזי בבגדאד.

לרב שלום כהן וליעל נולדו שלושה בנים וחמש בנות, בהם:
 בנו הרב אפרים - ר"מ בישיבת יקירי ירושלים
 בנו הרב יעקב - ראש ישיבת 'נזר התלמוד' בביתר עילית חתנו של הרב יהודה כהן.
 בנו הרב שמעון - ראש ישיבה בבת ים, במוסדות של חמיו הרב יעקב עטיה, החל מפטירת אביו הוא מראשי ישיבת פורת יוסף.
 חתנו הרב יעקב יצחק כהן - משגיח לשעבר בישיבת קול יעקב הקטנה.
 חתנו הרב אברהם ישעיהו דדש - מו"צ בבית ההוראה שעל ידי חברת אהבת שלום.

תלמידיו 
בין תלמידיו הבולטים בישיבת פורת יוסף:
 רבי אלעזר אבוחצירא מבאר שבע
הרב דוד חי אבוחצירא – רבה הראשי של נהריה לשעבר
הרב אליהו אברג'ל – ראש אבות בתי הדין בירושלים לשעבר
 הרב זמיר כהן – יו"ר הידברות
 הרב מיכאל לסרי
 הרב ארי אברהם סמג'ה רב שכונת רמת שלמה בירושלים

 קישורים חיצוניים 

 נסים ליאון ויאיר אטינגר, באין רועה - ש"ס וההנהגה החרדית-מזרחית אחרי עידן הרב עובדיה יוסף, המכון הישראלי לדמוקרטיה, ירושלים 2018 (גרסה חלקית)








 כל הכתבות על הרב שלום כהן, באתר ערוץ 7


הערות שוליים

קטגוריה:אנשי היישוב ילידי הארץ
קטגוריה:בוגרי ישיבת פורת יוסף
קטגוריה:העיר העתיקה: רבנים
קטגוריה:חברי מועצת חכמי התורה של ש"ס
קטגוריה:משפחת בן שמעון
קטגוריה:ראשי ישיבה ספרדיים
קטגוריה:ראשי ישיבת פורת יוסף
קטגוריה:יהודים הקבורים בבית הקברות סנהדריה
קטגוריה:בוגרי תלמוד תורה בני ציון
קטגוריה:ישראלים שנולדו ב-1930
קטגוריה:ישראלים שנפטרו ב-2022